text: Festivalleder i Tønder fratrådt
  14 oktober 2013 kl. 07.53
  Tønder Festivalens administrative leder Allan Buus har med øjeblikkelig virkning fratrådt sin stilling, oplyser bestyrelsesformand Stig Bang-Mortensen.
  Parterne har ifølge formanden aftalt ikke at kommentere personsagen.
  Bestyrelsen lægger op til en række organisatoriske ændringer for at styrke festivalens økonomi.
  Blandt andet nedlægges det selvstændige selskab Millstream Records Aps ved årsskiftet. Det har i flere år haft underskud. Selskabets aktiviteter fortsætter i et vist omfang i festivalens regi.
  Allan Buus har været forretningsfører for Tønder Festivalen siden 2008. Han kom fra shipping-branchen.
  Folkemusikfestivalen i Tønder har været en årligt tilbagevendende begivenhed siden 1974. Den drives af en fond, der får økonomisk støtte fra Tønder Kommune.
  Først i morgen eftermiddag vil bestyrelsen fortælle om planerne for fetivalen.
  